13
Se tlakatl non otook
(Mr. 4:1-9; Lc. 8:4-8)
1 Non tonati Jesús okiski kan okalotitoka iwa omotlalito itempa n lago. 2 Ken miaktikeh omoololojkeh, Jesús omonek tlejkos ipan se barka iwa omotlali, iwa nochteh n tlakah omokajkeh itempa n lago. 3 Jesús opé kinmachtia ika tlapoálisteh, iwa okinmiliaya:
—Se tlakatl oyá iwa otook. 4 Ijkuak otook, siki xínachtli owetski ojtentli, iwa owalajkeh n totomeh iwa okikuajkeh. 5 Oksiki owetski kan tlateyo, kan san pánixko okipiaya tlali. Non xínachtli sa nima oixwak porke n tlali amo tilawak. 6 Pero ijkuak okiski n tonati, okuitlawik, iwa ken amo wejkatla omonelwayoti, owaki. 7 Oksiki owetski kan tlawitstla, omoskalti n witstli iwa n tlátoktli oijyomik. 8 Pero siki xínachtli owetski kan kuali tlali, iwa kuali otlaaki. Siki tlátoktli okitemák se siento, oksiki eyi póali (60), iwa oksiki sempóali iwa n májtlaktli (30) por se xínachtli. 9 Akin kipia inakas, makajsikamati.
Jesús kinmilia tleka ijkó tlamachtia
(Mr. 4:10-12; Lc. 8:9-10)
10 Ijkuakó itlamachtijkawah n Jesús omijkuanijkeh inawak, iwa okitlajtlanijkeh:
—¿Tleka tikintlapowia n tlakah ika tlapoálistli?
11 Jesús okinnankili:
—Dios nomechkawilia xikmatikah kenomi tlanawatia kan ilwikak, pero n oksikimeh amo kinkawilia makimatikah. 12 Yika, akin kipia okachi, okachi kimakaskeh, iwa akin amitla kipia, nochi kikixtiliskeh. 13 Yika, Ne nikintlapowia ika tlapoálisteh, porke maya tlachiah amo kitah, iwa maya tlakakih amo kikakih nion kajsikamatih. Ez. 12:2 14 Yika, intech mochiwa tlan okijto n profeta Isaías:
Maya miak matlakakikah, amo kajsikamatiskeh;
maya kuali matlachiakah amitla kajsiskeh.
15 Porke ninteh tlakah oyoltlakuawakeh,
omonakastsajtsakeh para amo tlakakiskeh,
iwa okintsajtsakeh inmixtololowah
para amo matlachiakah
nion matlakakikah ika innakaswah,
nion kajsikamatih ika inyolo,
para moyolpatlaskeh nonawak
iwa manikimpajti. Is. 6:9-10
16 'Mapakikah nomoixtololowah porke tlachiah, mapakikah nomonakaswah porke tlakakih. 17 De milajka nomechilia, miakeh profetas iwa tlakah yolchipawakeh okinekiah kitaskeh tlan axa nomejwah nonkitah, iwa amo okitakeh. Okinekiah kikakiskeh tlan axa nonkikakih, iwa amo okikakeh.
Jesús kinmajsikamatiltia keman se tooka
(Mr. 4:13-20; Lc. 8:11-15)
18 'Kuali xikkakikah tlan kijtosneki ijkuak otook se tlakatl. 19 Akimeh kikakih itlajtol Dios iwa amo kajsikamatih, nonteh kemi n xínachtli non owetski itempa ojtli, wits n diablo iwa kinkixtilia itlajtol Dios non omotook itech inyolo. 20 N xínachtli non owetski intsalko temeh, yejwah non kikakih itlajtol Dios iwa sa nima kiseliah ika miak pakílistli. 21 Pero ken amo omonelwayoti, amo tlaxikoah. Ijkuak pewah tlaijyowiah noso kintotojtokah por okiselijkeh itlajtol Dios, walmosotlawah iwa kikawah. 22 N xínachtli non owetski kan tlawitstla, kijtosneki non kikakih itlajtol Dios, pero okachi kintekipachoa tlan onka itech nin tlaltíkpaktli iwa n tomi pewa kinmixkajkayawa. Nochi ni kijyomiktia itlajtol Dios iwa ayakmó kikawilia matlaaki. 23 Pero n xínachtli non omotook itech kuali tlali, noni kijtosneki akin kikakih itlajtol Dios iwa kajsikamatih, iwa miak tlaakih. Siki xínachtli kitemaka mákuili poali (100) xínachtli, oksiki eyi póali (60), iwa oksikimeh kitemakah sempóali iwa n májtlaktli (30), por se xínachtli.
N sasaliksakatl non moskaltia itsalko tlátoktli
24 Jesús okinmili ok se tlapoálistli:
—Ijkó noiwa tlamochiwa ilwikak kan Dios tlanawatia, kemi se tlakatl non okitook itlala kuali xínachtli. 25 Pero ijkuak itlakawah okochtokah, owala se tlakatl non okikokoliaya n tekowa, iwa okitookili sasaliksakatl itsajtsalko n trigo, iwa ocholo. 26 Ijkuak n tlátoktli omoskalti iwa omiawatik n trigo, noiwa omoskalti miak sasaliksakatl. 27 Ijkuakó itlakawah okilitoh n tekowa: “Tejwatsi otikontook kuali xínachtli motlala. ¿kan ik okiski n sasaliksakatl?” 28 N tekowa okinmili: “Se tlakatl non nechkokolia ijkí okichi.” Ijkuakó itlakawah okilijkeh: “¿Tikneki matikwiwitlatih n sasaliksakatl?” 29 Pero inteko okinmili: “Amó, porke tla nonkiwiwitlaskeh n sasaliksakatl, weletis noiwa nonkiwiwitlaskeh notrigo. 30 Okachi kuali xikkawakah mamoskaltikah sansikah asta ijkuak motlatekis. Ijkuakó nikinnawatis n tlatekeh: “Achto xikololokah n sasaliksakatl, xikijilpikah para mochichinos; iwa n trigo kuali mamotlaati.”
Se xinatsintli de mostaza
(Mr. 4:30-32, Lc. 13:18-19)
31 Jesús noiwa okinmili ok se tlapoálistli:
—Itech ilwikak kan Dios tlanawatia, noiwa kemi se xinatsintli de mostaza non se tlakatl okitook itlala. 32 Nin xinatsintli ye n okachi tsijtsikitsi itech nochteh n xínachteh, pero ijkuak moskaltia, okachi weyi ke se tlátookali, iwa motlami kemi se kuawitl iwa n tototsitsinteh motepajsoltiah itech.
N levadura
(Lc. 13:20-21)
33 Jesús okinmili ok se tlapoálistli:
—Kan Dios tlanawatia noiwa kemi n levadura non se siwatl okinenelo ika eyi tlatamachíwali* arina, iwa kualtsi okisama nochi n textli. 1 Co. 5:6
Jesús okijto tleka otlamachtiaya ika tlapoálisteh
(Mr. 4:33-34)
34 Nochi ni Jesús okintlapowiaya n tlakah ika tlapoálisteh, iwa tla amo ika tlapoálisteh, amo okintlapowiaya. 35 Ijkó omochi tlan okijkuilo n profeta:
Nitlajtos ika tlapoálisteh,
niktematiltis tlan amaka okimatia desde ijkuak Dios okichijchi n tlaltíkpaktli. Sal. 78:2
Tlan kijtosneki itlapoalis n sasaliksakatl
36 Jesús okinmakah nochteh non ompa okatkah. Ijkuakó okalak itech kali iwa sanima omijkuanijkeh itlamachtijkawah iwa okilijkeh:
—Techajsikamatiltih tlan kijtosneki itlapoalis n sasaliksakatl.
37 Ijkuakó Jesús okinnankili:
—Ne Non onimochi ni tlakatl, Ne oniktook n kuali xínachtli. 38 N tetlala ye n tlaltíkpaktli. N kuali xínachtli kijtosneki yejwah iaxkawah Dios, iwa n sasaliksakatl, yejwah ipilwah n diablo. 39 Non tekokolia ye n diablo akin okitook n sasaliksakatl. N tlapixkalo kijtosneki n iksemi tonati. Iwa akimeh tlatekiskeh yejwah n ángelteh. 40 Yika, ijkó kemi mowiwitla n xiwitl non amo kuali iwa mochichinoa, ijkó tlamochiwas ijkuak tlamis nin tlaltíkpaktli. 41 Ne Non onimochi ni tlakatl nikintitlanis noangelwah, iwa kinmoololokiweh kan kateh noaxkawah akimeh kichiwah tlajtlákoli iwa akimeh kintoktiah oksikimeh makichiwakah noiwah. 42 Iwa kinkajkawaskeh ijtik tletl kan chokaskeh iwa tlannetsoniskeh. 43 Ijkuakó non yolchipawakeh, tsotlaniskeh kemi n tonati ompa kan tlanawatia Totajtsi. ¡Akin kipia inakas, makajsikamati!
N tomi non tlalpachitok
44 'Itech ilwikak kan Dios tlanawatia, noiwa kemi se xoktsi non kipia tomi non tlalpachitok tetlala. Ijkuak se tlakatl konajsi non tomi oksepa kitlaatia, iwa ika miak pakílistli yawi kinamaka nochi tlan kipia iwa kikoa n tlali kan okajsik non xoktsi.
N perla non miak ipati
45 'Noiwa itech ilwikak kan Dios tlanawatia kemi se tlasémanki non kintemojtinemi perlas non patiojkeh, 46 iwa ijkuak kajsi se perla non patio, motlanajnamakia iwa kikoa non perla.
N michayatl
47 'Noiwa itech ilwikak kan Dios tlanawatia kemi se michayatl non michmajkeh kontlamotlah ijtik atl iwa kinmoololoa nochi michimeh. 48 Ijkuak n michayatl yotenki, n michmajkeh kikixtiah itempa n atl iwa pewa kimpejpenah n michimeh. Non kualteh michimeh konintlaliah ijtik chikimeh, iwa non amo kualteh kintlamotlah. 49 Ijkó tlamochiwas ijkuak ajsiki n iksemi tonati. Kisaskeh iangelwah Dios iwa kinxexeloskeh n tlajtlakolejkeh iwan yolmilajkameh. 50 Iwa n tlajtlakolejkeh kintlamotlaskeh ijtik tletl, kan chokaskeh iwa tlannetsoniskeh.
Tlan yankuik iwa tlan ya wewe
51 Ijkuakó Jesús okintlajtlani:
—¿Nonkajsikamatih nochi tlan nomechilijtok?
Yejwah okilijkeh:
—Ejé, tikkajsikamatih.
52 Ijkuakó Jesús okinmili:
—Ijkuak se tlamachti non kitemachtia n tlanawátili kimomachtia kenomi Dios tlanawatia kan ilwikak, mochiwa kemi se chane, ika tlan kitlatijtok kimati kikixtia itla yankuik iwa itla ya wewe.
53 Ijkuak Jesús otlanki okintlapowi nochi ni, oyá de ompa.
Jesús kan altepetl de Nazaret
(Mr. 6:1-6; Lc. 4:16-30)
54 Okalakito kan ialtépeu. Ompa opé tlamachtia kan sinagoga, iwa n tlakah omotlajtlachialtiayah iwa okimoliayah:
—¿Kan okajsik nochi non ixtlamatílistli? ¡Kenomi weleti kinchiwa ninteh milagros! 55 ¿Amo ye ipiltsi n kuaujxinki? ¿Amo imamá itoka María? ¿Amo ye ikni n Jacobo, José, Simón iwa n Judas? 56 Amo nika chanti iweltiwah. ¿Kan okikuito nochi tlan kimati?
57 Yika, n tlakah omokuejsoayah. Pero Jesús okinmili:
—San kan yetos kitlakitah se profeta, pero itech ialtépeu iwa icha, amaka kitlakita.
58 Iwa amo okinchi miakeh milagros itech ialtépeu, porke amo nochteh okineltokaya.
* 13:33 eyi tlatamachíwali kemi omepóali (40) litro