8
Jesús okipajti se tlakatl non okipiaya lepra
(Mr. 1:40-45; Lc. 5:12-16)
1 Ijkuak Jesús otemok de kan tepetl, miakeh tlakah oyajkeh íwa. 2 Ijkuakó se tlakatl non okipiaya lepra owalmijkuani inawak Jesús, omotlankuaketski iwa okili:
—Noteko, tla tikmonekiltia, techchipawa.
3 Jesús okitlali ima ipan non kókoxki iwa okili:
—Nikmonekiltia. ¡Ximochipawa!
Ijkuak Jesús ijkó okijto, owalpajtik n kókoxki de ikokolis. 4 Jesús okili:
—Xikkaki, amaka xikmatilti, sanwel xio kan tiópixki, iwa xiktemaka motlatliokolil kemi kijtoa itlanawatil Moisés, para ijkó makimatikah yotimochipa de mokokolis.
Jesús kipajtia itlákau se kapita romano
(Lc. 7:1-10)
5 Ijkuak Jesús okalak kan altepetl de Capernaúm, ompa owalmijkuani se kapita romano, 6 iwa okili:
—Noteko, se notlakewal sa wetok nocha, yotitikak iwa kualo nochi ikuerpo.
7 Jesús okinankili:
—Nias nikpajtiti.
8 N kapita okinankili:
—Tejwatsi, ne amitla nopati kemi para tikalakis nocha. Sanwel xikijto, “mapajti,” iwa notlakewal walpajtis. 9 Porke ne noiwa nikpia akin nechnawatia, iwa ne noiwa nikinnawatia sikimeh soldadojteh. Iwa tla aka niknawatia mawia, yawi. Iwa tla ok se niknawatia mawiki, wits. Noiwa tla se notlakewal niknawatia makichiwa itla, kichiwa.
10 Ijkuak Jesús okikak tlan okili n kapita, omotlajtlachialti iwa okinmili non íwa oyayah:
—De milajka nomechilia, amo nikkajsitika nion se tlakatl itech nochi n tlali de Israel, non satlawel manechneltoka kemi nin tlakatl nechneltoka. 11 Ne nomechilia miakeh walewaskeh de kan ik kisa tonati iwa de kan ik kalaki tonati, iwa motlamajsewiskeh iwan Abraham, Isaac iwa Jacob ompa ilwikak kan Dios tlanawatia. 12 Pero n tepilwah non ompa moneki yetoskiah, kinkixtiskeh kala kan sentleyua, iwa ompa chokaskeh iwa tlannetsoniskeh.
13 Ijkuakó Jesús okili n kapita:
—Ximokopa mocha, iwa mamochiwa kemi otikneltokak.
Iwa non ora itlakewal n kapita owalpajtik.
Jesús kipajtia imona n Pedro
(Mr. 1:29-31; Lc. 4:38-39)
14 Jesús oyá icha n Pedro, iwa ompa okajsito imona n Pedro wetok ika miak totonik. 15 Jesús okimakitski, iwa n totonik okiski. San nima n siwatl omej iwa opé kitekichiwilia.
Jesús kimpajtia miakeh kokoxkeh
(Mr. 1:32-34; Lc. 4:40-41)
16 Ijkuak otleyuak, okwalinwikilijkeh n Jesús miakeh non okimpiayah espíritus amokualteh. Iwa ika itlajtol okinkixti n espíritus amokualteh iwa okimpajti nochteh non omokokoayah. 17 Ijkó otlamochi tlan okijkuilo n tiotlajto Isaías, ijkuak okijto: “Ye otechpajti de nochi tokokolis iwa de nochi tlan otechkokoaya.” Is. 53:4
Non kinekih nemiskeh iwan Jesús
(Lc. 9:57-62)
18 Ijkuak Jesús okitak miakeh tlakah okiyawalojtokah, okinnawati itlamachtijkawah makikojchalwikah n lago. 19 Pero se tlamachti omijkuani ixpa Jesús iwa okili:
—Tlamachti, nias mowa san kan ik tejwatsi tias.
20 Jesús okinankili:
—N ostomeh mochantiah ijtik inkuyok, iwa n totomeh kipiah intepajsol, pero Ne Non onimochi ni tlakatl amo nikpia kan nimosewis.
21 Iwa seme de itlamachtijkawah okili:
—Noteko, achto techonkawili maniktooka nota.
22 Pero Jesús okili:
—Xiwiki nowa, iwa xikinkawa non miktokeh makintookakah inmikenwah.
Jesús kitlakawaltia n ejekatl iwa n atl
(Mr. 4:35-41; Lc. 8:22-25)
23 Jesús iwa itlamachtijkawah otlejkokeh itech barka iwa oyajkeh.
24 San nima owala se ejekatl chikaktik iwa n atl opé motlatlawiteki itech barka iwa opé atemi. Pero Jesús okochtoka.
25 Ijkuakó itlamachtijkawah okiijxititoh, iwa okilijkeh:
—¡Toteko, techmakixti! ¡Tiapolak tokeh!
26 Ye okinmili:
—¿Tleka nonmomojtiah? ¡Wel achitsi nomotlaneltokalis!
Jesús owalmóketski iwa okitlakawalti n ejekatl iwa n atl, iwa san owaltlamoka.
27 Omotlajtlachialtijkeh iwa okijtoayah:
—¡Akí nin tlakatl, porke asta n ejekatl iwa n atl kitlakitah!
Jesús kimpajtia ome tlakah non okimpiayah espíritus amokualteh
(Mr. 5:1-20, Lc. 8:26-39)
28 Jesús okalakito inakastla n lago, itech tlalmeh de gadarenos. Ome tlakah non okimpiayah demóniojteh owalkiskeh kan ik tooktokeh non yomikeh iwa okinamikikoh. Yejwah saikpanoa otemomojtiayah, yika amaka opanoaya itech neká ojtli. 29 Iwa opé tsajtsih:
—¿Tlan tikneki towah Jesús Tekone de Dios? ¿Otiwala otechtlaijyowiltiko maya ayamó walajsi n iksemi tonati?
30 Ik ompa okintlakualtijtokah sikimeh pitsomeh. 31 Iwa n espíritus amokualteh okitlatlautijkeh n Jesús:
—Tla techkixtis, techtitlani inmijtik pitsomeh.
32 Ijkuakó Jesús okinmili:
—Xiwiah.
N espíritus amokualteh okiskeh iwa okalakeh inmijtik nekateh pitsomeh. Iwa n pitsomeh omokajkawatoh ijtik atl iwa omijmikeh.
33 Non okintlakualtijtokah n pitsomeh ocholojkeh, iwa ijkuak okalakitoh kan altepetl opé tetlapowiah de nochi tlan otlamochi, iwa nekateh ome tlakah non okimpiayah espíritus amo kualteh. 34 Ijkuakó nochteh n tlakah de Gadara okitatoh n Jesús, iwa ijkuak okitakeh, okitlatlautijkeh makinkajtewa intlalwah.